
文殊师利问菩提经

如是我闻：一时，佛初得道在摩伽陀国伽耶山祠，与大比丘众千人俱。其先悉是结发仙人， 皆阿罗汉，所作已办，心得自在，逮得己利，尽诸有结，正智解脱。菩萨万人，皆从十方世界来集，有大威德，皆得诸忍、诸陀罗尼、诸深三昧，具诸神通。文殊师利菩萨、观世音菩萨、大势至菩萨、香象菩萨、勇施菩萨、随智行菩萨，以为上首。如是等菩萨大众百千万亿，其数无量， 并诸天、龙、夜叉、乾闼婆、阿修罗、迦楼罗、紧那罗、摩睺罗伽、人非人等，大众围绕。
尔时，世尊入诸佛甚深三昧，如实谛观诸法性相而作是念：“我得阿耨多罗三藐三菩提，得一切智慧；除诸重担，度三有险道；灭无明，得真明；拔邪箭，断渴爱；成法船，击法鼓，吹法蠡，建法幢；转生死种，示涅槃性；闭塞邪道，开于正路；离诸恶业，示于福田。我今当观，谁得阿耨多罗三藐三菩提？为以身得？为以心得？若以身得，身则无知无作如草木瓦石，四大所 造，从父母生，以衣服、饮食、卧具、澡浴而得存立，必归败坏无常磨灭。而是菩提，但有名 字，世俗故说，无形无色，无定无相，无向无入无道，过诸言说，出于三界，无见无闻，无觉无知，亦无所得，亦无戏论，无问无示，无有文字，无语言道。若以心得，心从众缘生，众缘生故空如幻，无处无相无性，亦无所有。于是中得菩提者，所用法得阿耨多罗三藐三菩提，是法皆空但有名字，以世俗故而有言说。是皆忆想分别，实无所有，无有根本，亦无体相，无受无著，无染无离，一相所谓无相。是故于此法中，无有得者，无所用法，亦无菩提。如是通达，是则名为阿耨多罗三藐三菩提。”
尔时，文殊师利法王子，在大会中，立佛右面，执大宝盖以覆佛上。时，文殊师利默知世尊所念如是，即白佛言：“世尊，若菩提如是相者，善男子、善女人云何发心？”
佛告文殊师利：“善男子、善女人，当随菩提相而发其心。” “世尊，菩提相者，当云何说？”
佛告文殊师利：“菩提相者，出于三界，过世俗法，语言道断灭，诸发无发，是发菩提。文殊师利，是故菩萨应灭诸发发菩提心，无发是发菩提。发菩提心者，如如法性相如实际，无分 别，不缘身心，是发菩提。不著诸法，不增不减，不异不一，是发菩提。如镜中像、如热时焰、如影、如响、如水中月，应当如是发菩提心。”
尔时，会中有天子，名月净光德，得阿惟越致，问文殊师利法王子言：“菩萨缘何事故行菩



萨道？”
文殊师利言：“汝可以此问于世尊。”
佛即告文殊师利：“汝答月净光德天子所问行法。”
文殊师利谓天子言：“汝可善听，我今当说。天子当知，诸菩萨道，以大悲为本，缘于众生。”
天子言：“菩萨大悲以何为本？” 文殊师利言：“以直心为本。” 又问：“直心以何为本？”
答言：“于一切众生等心为本。” 又问：“等心以何为本？”
答言：“无别异行为本。”
又问：“无别异行以何为本？” 答言：“以深净心为本。”
又问：“深净心以何为本？”
答言：“以阿耨多罗三藐三菩提心为本。” 又问：“阿耨多罗三藐三菩提心以何为本？” 答言：“以六波罗蜜为本。”
又问：“六波罗蜜以何为本？” 答言：“方便、慧为本。”
又问：“方便、慧以何为本？” 答言：“不放逸为本。”
又问：“不放逸以何为本？” 答言：“三善行为本。”
又问：“三善行以何为本？” 答言：“以十善业道为本。” 又问：“十善业道以何为本？” 答言：“以摄六根为本。”
又问：“摄六根以何为本？” 答言：“以正忆念为本。” 又问：“正忆念以何为本？” 答言：“以正观为本。”

又问：“正观以何为本？” 答言：“以坚念不忘为本。”
天子言：“文殊师利，菩萨有几心能摄因、能摄果？”
文殊师利言：“天子，诸菩萨有四心能摄因、能摄果。何等为四？一者、初发心，二者、行道心，三者、不退转心，四者、一生补处心。初发心为行道心作因缘，行道心为不退转心作因 缘，不退转心为一生补处心作因缘。
“复次，天子，当知初发心如种谷田中，行道心如谷子增长，不退转心如华果始成，补处心如花果有用。又初发心如车匠集材，行道心如釿治材木，不退转心如安施材木，一生补处心如车成运致。又初发心如月新生，行道心如月五日，不退转心如月十日，一生补处心如月十四日，如来智慧如月十五日。又初发心能过声闻地，行道心能过辟支佛地，不退转心能过不定地，一生补处心安住定地。又初发心如学初章，行道心如学第二章，不退转心如能以章为用，一生补处心如通达深经。又初发心从因生，行道心从智生，不退转心从断生，补处心从果生。又初发心因势 力，行道心智势力，不退转心断势力，补处心果势力。又初发心如病者求药，行道心如分别药， 不退转心如病服药，补处心如病得差。又初发心法王家生，行道心学法王法，不退转心能具足学法王法，补处心学法王法能得自在。”
尔时，大众中有天子，名定光明主，不退转于阿耨多罗三藐三菩提。定光明主天子语文殊师利法王子言：“何等是菩萨摩诃萨略道，以是略道疾得阿耨多罗三藐三菩提？”
文殊师利言：“天子，菩萨摩诃萨略道有二，以是略道疾得阿耨多罗三藐三菩提。何等为 二？一者、方便，二者、慧。摄善法名为方便，分散诸法名为慧。又方便名为随众生行，慧名不转一切法相。方便名待应众生心，慧名不待一切法。方便名和合诸法，慧名舍离诸法。方便名起因缘，慧名灭因缘。方便名知分别诸法，慧名不分别法性。方便名庄严佛土，慧名庄严佛土无所分别。方便名知众生诸根利钝，慧名不得众生。方便名能至道场，慧名能得一切佛法。
“天子，当知菩萨摩诃萨复有二道，以是二道疾得阿耨多罗三藐三菩提。何等为二？一者、助道，二者、断道。助道者五波罗蜜，断道者般若波罗蜜。复有二道。何等为二？一者、有系 道，二者、无系道。有系道者五波罗蜜，无系道者般若波罗蜜。复有二道：一者、有量道，二 者、无量道。有量道者取相分别，无量道者不取相分别。复有二道：一者、智道，二者、断道。智道者初地至七地，断道者八地至十地。”
尔时，会中有菩萨名随智勇行，问文殊师利法王子言：“何谓为菩萨义？何谓为菩萨智？”文殊师利言：“善男子，义名无用，智名有用。何谓义名无用？义是无为，无为法于法无用
非用。又义者，非染相非离相，是义于法无用非用。又义不增不减，于法无用非用。天子，何谓为智？智是忍道，是心所用非无用，是故智名有用非无用。智功归于断，是故智名有用非无用。

智名善知五阴、十二入、十八界、十二因缘是处非处，是故智名有用非无用。
“复次，天子，诸菩萨有十智。何等为十？一者、因智，二者、果智，三者、义智，四者、方便智，五者、慧智，六者、摄智，七者、波罗蜜智，八者、大悲智，九者、成就众生智，十 者、不著一切法智。
“复次，天子，诸菩萨有十发。何等为十？一者、身发，欲令众生身业清净故；二者、口 发，欲令众生口业清净故；三者、意发，欲令众生意业清净故；四者、内发，一切内物不贪著 故；五者、外发，欲令众生住正行故；六者、智发，具足佛智故；七者、慈发，念一切功德庄严故；八者、众生成熟发，守护智慧药故；九者、有为智发，具足定聚故；十者、无为智发，心不著三界故。
“复次，天子，诸菩萨有十行。何等为十？一者、波罗蜜行，二者、摄行，三者、慧行，四者、方便行，五者、大悲行，六者、求助慧法行，七者、求智法行，八者、心清净行，九者、观诸谛行，十者、一切所爱无贪著行。
“复次，天子，诸菩萨复有十思惟尽。何等为十？一者、思惟事尽，二者、思惟受尽，三者、思惟法尽，四者、思惟烦恼尽，五者、思惟见尽，六者、思惟邪尽，七者、思惟爱尽，八者、思惟不著尽，九者、思惟结使尽，十者、思惟著道场行尽。
“复次，天子，诸菩萨复有十治法。何等为十？一者、治悭贪心，雨布施雨故；二者、治破戒心，三法清净故；三者、治嗔恚心，修行慈忍故；四者、治懈怠心，求佛法无厌故；五者、治不善觉观心，得禅定解脱自在故；六者、治愚痴心，生助决定般若波罗蜜法故；七者、治诸烦恼心，生助道法故；八者、治颠倒道心，修助四谛法故；九者、治心，时非时自在行故；十者、治我，观无我法故。
“复次，天子，诸菩萨复有十善地。何等为十？一者、身善，离身三恶故；二者、口善，离口四恶故；三者、意善，离心三恶故；四者、内善，不著见身故；五者、外善，不著一切法故； 六者、不著助智善，不贪助道法故；七者、不自高善，思惟圣道性故；八者、除身善，修集般若波罗蜜故；九者、离倒善，不诳一切众生故；十者、不惜身命善，以大悲化众生故。
“复次，天子，诸菩萨贵随法行者能得菩提，非不贵随法行。随法行者，如说能行。不随法行者，但有言说，不能如所说行。
“复次，天子，诸菩萨复有二随法行。何等为二？一者、行道，二者、行断。复有二随法 行。何等为二？一者、身自修行善，二者、教化众生。复有二随法行。何等为二？一者、行智 行，二者、不行智行。复有二随法行。何等为二？一者、善分别诸地，二者、不分别地非地。复有二随法行。何等为二？一者、知诸地过而能转进，二者、善知具足从一地至一地。复有二随法行。何等为二？一者、善知声闻、辟支佛道，二者、善知佛道不退转行。”

尔时，佛赞文殊师利法王子言：“善哉！善哉！汝能为诸菩萨摩诃萨说本业道，诚如所说！”
说是法时，十千菩萨得无生法忍。文殊师利法王子，一切世间天、人、阿修罗，闻佛所说， 欢喜信受。

